Nuwe visekanselier vir UJProf. Letlhokwa George Mpedi. (Foto: Verskaf) Prof. Letlhokwa George Mpedi sal vanaf Maart die leisels oorneem as die Universiteit van Johannesburg (UJ) se nuwe visekanselier en rektor. Die universiteit se raad het Vrydag die aankondiging gedoen nadat hy talle onderhoude gevoer het om die pos te vul wanneer die huidige visekanselier en rektor, prof. Tshilidzi Marwala, na Japan vertrek om as rektor van die United Nations University (UNU) in Tokio te dien. “Die raad was baie beïndruk met prof. Mpedi se verbintenis om voort te gaan met die universiteit se strategiese doelwitte en ons waardes van transformasie, maatskaplike geregtigheid en omgewingsvolhoubaarheid,” het Mike Teke namens die universiteitsraad gesê. “Prof. Mpedi het ook onwrikbare en uitstaande toewyding getoon om voort te gaan met die universiteit se pogings om erken te word as ŉ innoverende plek van onderrig te midde van die vierde nywerheidsrewolusie. Ons is verheug om hom te verwelkom om ons ambisieuse planne te lei.” Mpedi was tot sy aanstelling die uitvoerende dekaan van die Fakulteit Regsgeleerdheid by UJ, asook ŉ lid van die universiteit se uitvoerende komitee. Hy het vanjaar ŉ gevorderde bestuur- en leierskapskwalifikasie van die Saïd-sakeskool aan die Universiteit van Oxford verwerf, asook in Leading in Artificial Intelligence: Exploring Technology and Policy Programme van die John F Kennedy School of Government aan die Harvard-universiteit. Hy het sy BJur-graad in 1996 en LLB-graad in 1998 aan die Vista-universiteit voltooi en het voortgegaan om sy LLM in arbeidsreg aan die destydse Randse Afrikaanse Universiteit (nou UJ) en ŉ LLD in Handelsreg aan UJ te verwerf. “Ek is geëerd om die rol van visekanselier van hierdie groot universiteit te aanvaar,” het Mpedi met die aankondiging oor sy aanstelling gesê. “Prof. Marwala en sy voorganger, prof. Ihron Rensburg, het ŉ sterk universiteit gevestig en ek sien baie geleenthede om die instelling se ambisieuse strategie vorentoe te neem. Ek sien veral daarna uit om saam met personeel en studente te werk om ŉ werklik inspirerende en transformerende instelling te vestig waar almal ingesluit en ondersteun word.” Marwala, die eerste Afrikaan wat die pos in Japan beklee, het Mpedi sterkte toegewens in sy nuwe rol. “Ek sien uit daarna om oor die volgende paar maande saam met hom te werk om ŉ gladde oorgang te verseker.”